VROCLAV. Český futbalový obranca Michal Kadlec sa stal hrdinom záverečných sekúnd duelu medzi Poľskom a Českom na EURO 2012.
V záverečných sekundách nadstaveného času duelu Poľsko - Česko (0:1) lopta z kopačky Jakuba Blaszczykowského už prekonala brankára Petra Čecha, no jej let do bránky ukončila hlavička Kadleca.
"Urobil som to, čo je úloha obrancu. Snažil som sa odhlavičkovať loptu, ktorá padala do bránky," cituje Kadleca český portál idnes.cz. "Ani neviem, ako situácia pokračovala, pretože som sa zaplietol do siete a nemohol som sa z nej vymotať."
Český obranca tak zachránil spoluhráčom štvrťfinálovú miestenku. V prípade remízy medzi Českom a Poľskom by totiž medzi najlepšiu osmičku postúpili Grécko a Rusko.
"Zlatý zákrok," pochválil Kadleca kapitán českého tímu Tomáš Rosický, ktorý pre zranenie nehral.
Krátko po Kadlecovej úspešnej hlavičke mohli českí futbalisti oslavovať štvrťfinále, kam idú z prvého miesta skupiny s druhými Grékmi.
"Odpisovali nás už po prvom zápase s Ruskom, Grékov zase po zápase proti nám. A postupujeme obaja," poznamenal dvadsaťsedemročný stopér. "Je to nádherné. Pre takéto chvíle hráme futbal."
Naopak Rusi, favoriti skupiny, ktorí v prvom zápase český tím poriadne vytrápil, na turnaji končí.
"Tím, ktorý nám dá v prvom zápase štyri góly, nakoniec vypadne. Keby nám niekto povedal po prehre s Ruskom, že vyhráme skupinu a pôjdeme do štvrťfinále z prvého miesta, tak by som si ťukal na čelo," povedal Michal Kadlec.
Najlepšie momenty zápasu Poľsko - Česko (Kadlecov zákrok 15:49)